
Informatīvais ziņojums "Par Latvijas Investīciju un attīstības aģentūras dalību Eiropas Inovāciju un tehnoloģiju institūta (EIT) zināšanu un inovāciju kopienas EIT Food projektā Eiropas Savienības pētniecības un inovācijas pamatprogrammas 2021.-2027. gadam "Apvārsnis Eiropa" ietvaros" (turpmāk – Informatīvais ziņojums) sagatavots kā Ekonomikas ministrijas  iniciatīva, lai informētu Ministru kabinetu par Latvijas Investīciju un attīstības aģentūras (turpmāk - LIAA) dalību Eiropas Savienības (turpmāk - ES) pētniecības un inovācijas pamatprogrammas 2021.-2027. gadam "Apvārsnis Eiropa" (turpmāk - programma "Apvārsnis Eiropa") EIT Food projektā Nr. RIS-2024-10 "Pārtikas reģionālās inovāciju shēmas (RIS) - EIT Food HUB 2024-2025 izveide Latvijā" (turpmāk - Projekts). Projekta realizācija notiek saskaņā ar līgumu, kas noslēgts starp RIS3 un LIAA ar Nr.18253-23.
Informatīvajā ziņojumā ietverts priekšlikums Ministru kabinetam lemt par atļauju EM (LIAA) 2024. gadā un 2025. gadā uzņemties papildu valsts budžeta ilgtermiņa saistības Projekta īstenošanai, nodrošinot LIAA dalību Projektā programmas "Apvārsnis Eiropa" ietvaros. Vienlaikus Informatīvajā ziņojumā sniegta informācija par LIAA un Latvijas partneru ieguvumiem, piedaloties šajā programmā un Projektā.
Projekts tiek veidots kā instruments Latvijas viedās specializācijas stratēģijas (turpmāk - RIS3) jomas "Zināšanu ietilpīga bioekonomika" (turpmāk - ZIB) stratēģijas īstenošanai, ar fokusu uz pārtikas nozares attīstību, aptverot visu pārtikas vērtības ķēdi. Projekta aktivitātes un mērķi tiek saskaņoti ar RIS3 ZIB stratēģiju, ko izstrādā RIS3 ZIB vadības grupa.
1. Informācija par EIT Food programmu un Projektu
Eiropas Inovāciju un tehnoloģiju institūts (turpmāk - EIT) ir neatkarīga ES struktūra, kas stiprina Eiropas inovācijas spējas. EIT ir neatņemama programmas "Apvārsnis Eiropa" daļa. EIT Food ir viena no deviņām EIT zināšanu un inovāciju kopienām.
EIT Food ir vadošā Eiropas kopiena pārtikas inovāciju jomā, kas apvieno uzņēmumus, pētniecības institūtus, universitātes un jaunuzņēmumus. Šie partneri sadarbojas, lai veicinātu inovācijas katrā pārtikas ķēdes posmā: (1) primārā ražošana: attīsta ilgtspējīgas lauksaimniecības prakses, precīzās lauksaimniecības tehnoloģijas un jaunas kultūraugu šķirnes; (2) pārtikas pārstrāde: izstrādā inovatīvas pārstrādes tehnoloģijas, jaunus produktus un uzlabo uzturvērtību; (3) iepakošana un loģistika: rada videi draudzīgus iepakojumus un optimizē piegādes ķēdes; (4) mazumtirdzniecība un patēriņš: veicina veselīgākas izvēles un samazina pārtikas izšķērdēšanu. EIT Food piedāvā dažādas iniciatīvas, tostarp pētniecības projektus, biznesa inkubatorus, akseleratorus, izglītības programmas un inovāciju atbalsta pasākumus. Šīs iniciatīvas tiecas radīt revolucionāras inovācijas, kas padara pārtikas vērtības ķēdes sistēmu ilgtspējīgāku, veselīgāku un uzticamāku, vienlaikus stiprinot Eiropas konkurētspēju globālajā pārtikas vērtību ķēdes sistēmā.
Projekts ir iniciatīva, kas iekļaujas plašākā EIT Food kopienā. Projekts koncentrējas uz trim būtiskiem mērķiem pārtikas vērtības ķēdes sistēmā.
Projekts ietver trīs galvenos virzienus:
1. Pilnvērtīga un sabalansēta uztura veicināšana.
2. Ilgtspējīgas pārtikas sistēmas izveide.
3. Riska samazināšana godīgai un noturīgai pārtikas vērtības ķēdes sistēmu.
Projektu veido konsorcijs, kurā ietilpst trīs nozīmīgi partneri. Šis konsorcijs apvieno spēcīgākos inovāciju ekosistēmas dalībniekus ar plašu sadarbības tīklu un pieredzi atbalsta sniegšanā uzņēmējiem un inovatoriem pārtikas vērtību ķēdes sistēmas nozarēs:
· Vadošais partneris Latvijas Biozinātņu un tehnoloģiju universitāte (turpmāk - LBTU): vadošā augstākās izglītības un pētniecības iestāde Latvijā lauksaimniecības, mežsaimniecības, veterinārmedicīnas, pārtikas tehnoloģijas un saistītajās jomās. LBTU nodrošina augsta līmeņa zinātnisko ekspertīzi un inovāciju potenciālu projekta īstenošanai. 
· Partneris - LIAA: valsts iestāde, kas veicina uzņēmējdarbības attīstību Latvijā, atbalstot ārvalstu investīciju piesaisti un palielinot Latvijas uzņēmumu konkurētspēju. LIAA sniedz plašu atbalstu inovācijām un jaunuzņēmumiem, kā arī veicina eksporta attīstību.
LIAA dalība Projektā un veicamie pienākumi ir saskaņā ar Ministru kabineta 2012. gada 11. decembra noteikumos Nr. 857 “Latvijas Investīciju un attīstības aģentūras nolikums” (turpmāk – Nolikums) noteikto. Nolikumā noteikts, ka LIAA kā iestādes darbības mērķis ir sekmēt Latvijas uzņēmumu konkurētspēju un eksportspēju starptautiskajos tirgos, veicināt zināšanu ietilpīgu preču un pakalpojumu attīstību un eksportu, veicināt ārvalstu investīciju apjoma pieaugumu, īstenot tūrisma attīstības valsts politiku un valsts politiku inovāciju jomā un veicināt Latvijas pozitīvu starptautisko atpazīstamību. Tāpat Nolikumā kā LIAA funkcijas noteiktas sekojošas: (a) veicināt uzņēmējdarbības uzsākšanu un attīstību; (b) veicināt uzņēmumos inovatīvās aktivitātes, inovāciju ieviešanu un attīstību valsts un starptautiskā mērogā, sadarbību starp pētniecības un uzņēmējdarbības sektoriem, kā arī tehnoloģiju pārneses un tehnoloģiju tiesību komercializācijas procesus; (c) nodrošināt Viedās specializācijas stratēģijas ieviešanu, tai skaitā īstenot Viedās specializācijas stratēģijas vērtību ķēžu ekosistēmu un to ilgtermiņa stratēģiju izstrādes un īstenošanas procesu vadību. Šīs LIAA noteiktās funkcijas atbilst  Projekta mērķim un uzdevumiem.
Partneris - Latvijas Lauku konsultāciju un izglītības centrs (turpmāk – LLKC): vadošā lauksaimniecības un lauku attīstības konsultāciju organizācija Latvijā. LLKC nodrošina plašu zināšanu un pieredzes bāzi lauksaimniecības un pārtikas nozarēs, sniedzot konsultācijas un apmācības lauku uzņēmējiem. Projekta mērķis ir stiprināt RIS3 ZIB, veicinot inovācijas visā pārtikas vērtības ķēdes sistēmā – no lauksaimniecības līdz gala patērētājam (Farm-to-table). Projekts balstās uz plašu sadarbību starp dažādām ieinteresētajām pusēm, īstenojot četrkāršās spirāles (quadruple helix) principu, kas ietver: (a) izglītības un pētniecības iestādes (universitātes, zinātniskie institūti); (b) valsts un pašvaldību iestādes; (c) uzņēmumi (lauksaimniecības, pārtikas ražošanas, pārstrādes, loģistikas u.c.); (d) pilsoniskā sabiedrība (nevalstiskās organizācijas, patērētāju grupas). 
Projekta vadošajam partneriem LBTU un partnerim LLKC projekta ietvaros netiks piešķirts publiskais finansējums, līdz ar to nav nepieciešams piemērot komercdarbības atbalsta kontroles regulējumu.
Šī sadarbība ir vērsta uz: (a) pārtikas vērtības ķēdes sistēmas radīto produktu pievienotās vērtības palielināšanu; (b) zināšanu pārnesi starp akadēmisko vidi un industriju; (c) ilgtspējīgu prakšu ieviešanu visā pārtikas ķēdē; (d) pārtikas kvalitātes, drošības un pieejamības uzlabošanu; (e) inovatīvu risinājumu izstrādi atkritumu samazināšanai un blakusproduktu izmantošanai; (f) digitālo tehnoloģiju un mākslīgā intelekta integrēšanu pārtikas vērtību ķēdes sistēmas procesos; (g) jaunu, uz biotehnoloģijām balstītu risinājumu izstrādi.
Projekts veicinās starpdisciplināru pieeju, apvienojot biotehnoloģijas, informācijas tehnoloģijas, inženierzinātnes un sociālās zinātnes, lai radītu inovatīvus un ilgtspējīgus risinājumus pārtikas vērtības ķēdes sistēmā.
Projekta mērķa sasniegšanai tika definēti sekojoši uzdevumi:

1. Organizēt visaptverošu pasākumu “Pārtikas vērtību ķēžu sistēmas diena” , integrējot konceptu "no lauka līdz galdam" (farm-to-table). Saturs iekļauj ekspertu prezentācijas, labās prakses piemērus, tīklošanās sesijas un inovāciju stendu. Rezultatīvais rādītājs: pasākums, kuram piesaistīti vismaz 60 dalībnieki no visām pārtikas ķēdes sistēmas posmiem.
2. Izveidot visaptverošu datu bāzi ar pārtikas vērtību ķēdes dalībniekiem, iekļaujot primāros ražotājus, pārstrādātājus, loģistikas uzņēmumus, mazumtirgotājus, pētniecības institūcijas un citus pārtikas vērtību ķēdes sistēmas dalībniekus.
3. Nodrošināt atbalstu uzņēmējiem un jaunuzņēmumiem EIT Food aktivitātēs, lai nodrošinātu uzņēmumu eksportspējas kapacitātes pieaugumu.
LIAA plānotais atbalsts uzņēmējiem nav uzskatāms par komercdarbības atbalstu komercdarbības atbalsta kontroles regulējuma izpratnē. Tas attiecas uz visiem uzņēmējiem un ir vērsts “mīksto aktivitāšu” kā informatīvi semināri, konsultācijas, tīklošanās un citi līdzīgi pasākumi, kas neietver tiešu finansiālu vai materiālu atbalstu komercdarbībai, tostarp netiek izstrādāta kāda atbalsta programma.
4. Izmantot dažādus kanālus un rīkus, lai informētu par EIT Food aktivitātēm un atbalsta programmām.
5. Piedalīties dažādos pasākumos, tostarp partneru organizētajos.
6. Pārstāvēt EIT Food virzītās iniciatīvās, piemēram, EWA (Empowering Women in Agrifood) - vērsta uz sieviešu uzņēmēju atbalstīšanu pārtikas un lauksaimniecības nozarē, EIT Jumpstarter - pirmsinkubācijas programma, kas palīdz zinātniekiem un inovatīvu ideju autoriem pārvērst savas idejas dzīvotspējīgos uzņēmumos, reģeneratīvās lauksaimniecības veicināšana Eiropā - piedāvājot apmācības, konsultācijas, patērētāju izpratnes veicināšanu un sadarbību starp lauksaimniekiem, uzņēmumiem un pētniekiem, lai uzlabotu augsnes veselību, bioloģisko daudzveidību un ilgtspējīgu pārtikas ražošanu.

2. Projekta pasākumu finansēšana un ilgtermiņa saistības valsts budžetā

Projekta aktivitāšu īstenošanas periods ir no 2024. gada 15. marta līdz 2025. gada 31. decembrim. Projekta kopējais LIAA plānotais finansējums ir 47 000 euro, tai skaitā Eiropas Komisijas (turpmāk - EK) finansējums 40 000 euro, nacionālais (Latvijas) līdzfinansējums 7 000 euro (2024. gadā 3 000 euro, bet 2025. gadā 4 000 euro). 
Projekta ietvaros tiek atbalstīti LIAA izdevumi projektā iesaistīto darbinieku personāla atlīdzībai un komandējumiem, pasākumu organizēšanai (telpu noma, ēdināšana, lektoru izmaksas u.c.), kā arī citas  izmaksas pasākuma nodrošināšanai - marketinga aktivitātes, kancelejas preces, sakaru izdevumi u.c.
2024. gadā plānoti LIAA izdevumi 23 000 euro apmērā, ar nosacījumu, ka EK segs līdz 20 000 euro. 2025. gadā plānoti izdevumi 24 000 euro apmērā, ar nosacījumu, ka EK segs līdz 20 000 euro. Atbilstoši Projektā plānotajam EK 2024. gadā ieskaitīja priekšfinansējumu 4 000 euro apmērā, pārējiem 19 000 euro nepieciešams valsts priekšfinansējums. 2024. gadā valsts līdzfinansējums un priekšfinansējums 19 000 euro apmērā Projekta īstenošanai tiks nodrošināts Ekonomikas ministrijai piešķirtā budžeta līdzekļu ietvaros, pārdalot minēto finansējumu no budžeta apakšprogrammas 74.06.00 apakšprogrammas “Atveseļošanas un noturības mehānisma (ANM) projekti un pasākumi”.
 2025. gadā nepieciešams valsts priekšfinansējums 24 000 euro apmērā (skatīt 1.tabulu).
1.tabula
LIAA Projekta naudas plūsmas plāns, 2024. – 2026. gads, euro
	EIT Food HUB
	2024., plāns
	2025., prognoze
	2026., prognoze
	Kopā

	Ārvalstu finanšu palīdzība 
	4 000
	0
	0
	4 000

	Latvijas valsts līdzfinansējums 
	3 000
	4 000
	0
	7 000

	Valsts priekšfinansējums
	16 000
	20 000
	0
	36 000

	 
	
	
	Kopā projekta īstenošanai
	47 000

	Ārvalstu finanšu palīdzība atmaksām valsts pamatbudžetā
	0
	16 000
	20 000
	36 000



Saskaņā ar likuma “Likums par budžetu un finanšu vadību”[footnoteRef:2] (turpmāk – Budžeta likums) 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Ņemot vērā, ka Budžeta likuma 24. pantā noteikts, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. [2:  Likums “Likums par budžetu un finanšu vadību”, https://likumi.lv/ta/id/58057 ] 

3. Turpmākā rīcība
Ievērojot Informatīvajā ziņojumā ietverto, Ministru kabinets tiek aicināts:
1. Pieņemt zināšanai iesniegto informatīvo ziņojumu.

2. Atļaut Ekonomikas ministrijai (Latvijas Investīciju un attīstības aģentūrai) uzņemties 2024. gadā un 2025. gadā papildu valsts budžeta ilgtermiņa saistības 47 000 euro apmērā (2024. gadā – 23 000 euro apmērā un 2025. gadā 24 000 euro apmērā) ministrijas budžeta programmas  70.00.00 "Citu Eiropas Savienības politiku instrumentu projektu un pasākumu īstenošana" projekta “Pārtikas reģionālās inovāciju shēmas (RIS) - EIT Food HUB 2024-2025 izveide Latvijā” īstenošanai.

3. 2024. gadā valsts līdzfinansējums un priekšfinansējums 19 000 euro apmērā Projekta īstenošanai tiks nodrošināts Ekonomikas ministrijai piešķirtā budžeta līdzekļu ietvaros, pārdalot minēto finansējumu no ministrijas budžeta apakšprogrammas 74.06.00 “Atveseļošanas un noturības mehānisma (ANM) projekti un pasākumi”.

4. Ekonomikas ministrijai šī protokollēmuma 2. punktā minētā Projekta īstenošanai normatīvajos aktos noteiktajā kārtībā iesniegt Finanšu ministrijā valsts budžeta līdzekļu pārdales pieprasījumu priekšfinansējuma un līdzfinansējuma nodrošināšanai no budžeta resora "74. Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".

5. Ekonomikas ministrijai pēc šī protokollēmuma 2. punktā minētā Projekta noslēguma maksājuma saņemšanas nodrošināt saņemto līdzekļu ieskaitīšanu valsts pamatbudžeta ieņēmumos.

Ekonomikas ministrs	     V. Valainis

	
	
	



	
	
	



